Document ID: 31991R3746

Komisijas Regula (EEK) Nr. 3746/91
(1991. gada 18. decembris),
ar ko ceturto reizi groza Regulu (EEK) Nr. 2159/89, ar ko paredz sīki izstrādātus noteikumus par to, kā piemērot īpašus pasākumus attiecībā uz riekstiem un ceratoniju augļiem, kā paredzēts Padomes Regulas (EEK) Nr. 1035/72 II a sadaļā
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1972. gada 18. maija Regulu (EEK) Nr. 1035/72 par augļu un dārzeņu tirgus kopīgo organizāciju [1], kurā jaunākie grozījumi izdarīti ar Regulu (EEK) Nr. 1623/91 [2], un jo īpaši tās 14.g pantu,
ņemot vērā Padomes 1991. gada 15. jūlija Regulu (EEK) Nr. 2145/91, ar kuru groza Regulu (EEK) Nr. 790/89 attiecībā uz maksimālo atbalsta summu kvalitātes un realizācijas uzlabošanai riekstu un ceratoniju augļu nozarē [3], un jo īpaši tās 2. pantu,
tā kā 2. pantā Padomes 1989. gada 20. marta Regulā (EEK) Nr. 790/89, ar ko nosaka vienotas likmes papildus atbalsta lielumu ražotāju organizāciju izveidošanai un kvalitātes un realizācijas uzlabošanas atbalsta maksimālo summu riekstu un ceratoniju augļu audzēšanas nozarē [4], ir noteikta atbalsta maksimālā summa par hektāru un par gadu, kas ir lielāka par izrakšanas darbībām, kurām seko pārstādīšana un/vai šķirņu konversija, nekā citiem darbiem, un atbalsta maksimālās summas pieaugošajam izrakšanas darbību skaitam; tā kā būtu attiecīgi jāgroza Komisijas 1989. gada 18. jūlija Regula (EEK) Nr. 2159/89, ar ko paredz sīki izstrādātus noteikumus par to, kā piemērot īpašus pasākumus attiecībā uz riekstiem un ceratoniju augļiem, kā paredzēts Padomes Regulas (EEK) Nr. 1035/72 II a sadaļā [5], kurā jaunākie grozījumi izdarīti ar Regulu (EEK) Nr. 2286/91 [6];
tā kā šos jaunos noteikumus, ievērojot dažus nosacījumus, piemēro attiecībā uz plāniem, kas ir apstiprināti pirms Regulas (EEK) Nr. 2145/91 stāšanās spēkā, tas ir, līdz 1991. gada 23. jūlijam; tā kā labas administratīvās prakses ietvaros līdz noteiktam termiņam jāiesniedz pieprasījumi pēc plāniem, kuri ir jākoriģē vai kuri šai nolūkā ir jāpārskata;
tā kā jaunā maksimālā atbalsta summa EUR 475 par hektāru gadā par izrakšanas darbībām jāpiešķir uz pieciem gadiem; tā kā, lai gan attiecībā uz plāniem, kuri apstiprināti līdz 1991. gada 23. jūlijam, šis laika posms sāksies 1993. gada 1. septembrī, būtu jāprecizē, ka plāna piemērošanas laika posmā maksimālā platība, par kuru piešķir atbalstu, nedrīkst tikt pārsniegta;
tā kā šajā regulā paredzētie pasākumi ir saskaņā ar Augļu un dārzeņu pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EEK) Nr. 2159/89 ar šo groza šādi.
1. Regulas 8. pantam pievieno šādu daļu:
"1. a. Ja kvalitātes un realizācijas uzlabošanas plānus apstiprina līdz 1991. gada 23. jūlijam, pieprasījumi par izmaiņu veikšanu jāiesniedz dalībvalsts kompetentajai iestādei ne vēlāk kā līdz 1992. gada 31. decembrim.
Piecu gadu laika posms Regulas (EEK) Nr. 790/89 2. panta 1. punktā minētā atbalsta piešķiršanai attiecībā uz šiem plāniem sākas 1993. gada 1. septembrī. Taču platības, uz kurām attiecas darbības, kas veiktas kopš datuma, kurā plāns tika sākotnēji apstiprināts, nedrīkst pārsniegt 40 % no kopējās augļu dārza platības."
2. Regulas IV pielikumu aizstāj ar šīs regulas pielikumu.
2. pants
Šī regula stājas spēkā septītajā dienā pēc publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1991. gada 18. decembrī

Labels: 17
19
6